b'\n_START_ARTICLE_\nM\xc3\xa4nkeri\n_START_PARAGRAPH_\nM\xc3\xa4nkeri on vanha suomalainen klarinettisoitin. Erityisesti se tunnetaan L\xc3\xa4nsi-Suomessa, mutta m\xc3\xa4nkeri\xc3\xa4 on soitettu my\xc3\xb6s Pohjois-Pohjanmaalla, Lapissa, osissa Savoa sek\xc3\xa4 It\xc3\xa4-Uudellamaalla. M\xc3\xa4nkerin it\xc3\xa4suomalainen vastine on varsinkin Karjalassa tunnettu liru._NEWLINE_Perinteinen m\xc3\xa4nkeri on noin 10\xe2\x80\x9330 cm:n pituinen ja se on yleens\xc3\xa4 valmistettu m\xc3\xa4nnyst\xc3\xa4. Viistoksi muotoiltuun puhallusp\xc3\xa4\xc3\xa4h\xc3\xa4n on kiinnitetty tuohesta tai katajasta tehty lehdykk\xc3\xa4. Putken alap\xc3\xa4\xc3\xa4ss\xc3\xa4 voi olla kiinnitettyn\xc3\xa4 pieni tuohinen \xc3\xa4\xc3\xa4nisuppilo. M\xc3\xa4nkereit\xc3\xa4 on m\xc3\xa4nnyn lis\xc3\xa4ksi valmistettu muun muassa el\xc3\xa4inten s\xc3\xa4\xc3\xa4riluista sek\xc3\xa4 koiranputkesta._NEWLINE_M\xc3\xa4nkereit\xc3\xa4 on olemassa my\xc3\xb6s sormiaukollisina. Ne ovat aukottomia m\xc3\xa4nkeit\xc3\xa4 pidempi\xc3\xa4, noin 20\xe2\x80\x9340 senttimetrin mittaisia. Sormiaukkoja on 3\xe2\x80\x935 kappaletta. Niit\xc3\xa4 ovat k\xc3\xa4ytt\xc3\xa4neet l\xc3\xa4hinn\xc3\xa4 paimenet, mutta onnistuneen virityksen omanneita m\xc3\xa4nkereit\xc3\xa4 tiedet\xc3\xa4\xc3\xa4n k\xc3\xa4ytetyn esimerkiksi tanssimusiikin soittamiseen. _NEWLINE_Soittimen alkuper\xc3\xa4\xc3\xa4 ei tunneta varmaksi, mutta sen arvellaan olevan klarinetin kansanomainen j\xc3\xa4ljitelm\xc3\xa4, joita on suuremmissa m\xc3\xa4\xc3\xa4rin alettu valmistamaan 1800-luvulla._NEWLINE_M\xc3\xa4nkeri\xc3\xa4 on viime vuosikymmenin\xc3\xa4 tehnyt tunnetuksi erityisesti vuonna 1984 perustettu The World M\xc3\xa4nkeri Orchestra.'